ENtandiika.
49.
Awo oYaakobbo nʼayeta abaanabe nʼabakoba ati, “Mukumbaane mbakobere ebyalibatuukaku egibwiza. 
Mukumbaane baana bange, mumpulisisye nze oitewaanywe oYaakobbo. 
“Lubbeeni, omwana wange omubere, niiwe ekibala kyʼamaani gange, omwana wange owʼomu maisuka, akira ekitiisya nʼamaani. 
Tolungamizika ooti maizi gʼamataba, kale tiwalibba mukulu. Ekyo kityo olwʼokubba weegaitire nʼomukali wange oku buliri bwange era nʼoyemula obuliri bwange nze oiteewo. 
“Iwe Simyoni nʼoLeevi mufaanana empisa, mukwata empiima gyanywe okukola obuvuuyo. 
Tintaka okubeegaitaku omu nkiiko gyanywe, waire okubeegaitaku omu nkumbaana gyanywe. Ekyo kityo olwʼokubba omu busungu bwanywe, mwaitire abantu, era omwiralu lyanywe, mwatemere ebigere byʼente endaawo ni mubiremalya olwʼokwesangaalya. 
Kale atyanu obusungu bwanywe tibwirangayo okukola, nʼobukambwe bwanywe obwʼentiisya tibwirangayo okukola tete. Eibyaire lyanywe balirisalaanicirya omwIsirairi mwonamwona. 
“Kaisi iwe Yuda, abagandabo bakuwuujanga. Bakotamyanga emitwe okukuwa ekitiisya, olwa iwe okuwangula abalabebo. 
Mwana wange Yuda, oli muzira ooti mpologoma akangire e giyeegonera ngʼamalire okweriira omuyiigo. Ompologoma oyo yeegonera ni yeegolola, nga mpaawo ayezya okumutaganya. 
Yuda niiwe owakwatanga omwigo ogwʼobufugi, era omwibyaireryo niimwo omwazwanga abafugi, paka amawanga owegaligondera eibyaireryo. Era niiryo abantu eribagonderanga. 
Emizabbibbu gyʼeibyaireryo, gyabalanga ino. Nʼoyoza amaganduulago omu nviinyo, era nʼoyoza eganduulagyo omu mubisi gwʼemizabbibbu. 
Waabbanga nʼemizabbibbu mingi nʼolwekyo amaisogo gatukulikanga okukiraku enviinyo, era waabbanga nʼamata mangi nʼolwekyo amainogo gatukulanga okukiraku amata. 
“Iwe Zebbulooni, eibyaireryo lyatyamanga kumpi nʼenyanza enene, eeyo e waabbanga omwalo emeeri egigituukira. Ensaloyo e mambuka yatuukanga paka mu kibuga e Sidoni. 
“Kaisi iwe Isakaali, oli wʼamaani ooti mpunda, agonere aakati wʼemigugu mibiri. 
Cooka owaabona ngʼekifo omwawuumuliire kisa, era nga nʼekyalo kyesiimisya, agonda nʼaika ni bamuyeekesya emigugu, atyo nʼasuuka ooti muntu ogubakolesya emirimo emikalanguki. 
“Iwe Daani waabbanga mwekubbemberi owa bantubo owʼamazima, ngʼebika ebindi ebya Isirairi. 
Daani waabbanga wʼakabbikabbi ooti mpiri ali oku luguudo, era ooti nfulugundu ali oku nzira aluma ombalaasi ebigere, kaisi amutyaimeku nʼayanukaku nʼagwa.” 
Awo oYaakobbo nʼasaba ati, “Oo Musengwa, nkusaba onnunule.” 
Era oYaakobbo ni yeeyongera okulaamirya abaanabe ati, “Iwe Gaadi ekibinja ekyʼabanyagi kyalikulumba, neye walyerwanaku nʼokibbingirira. 
“Aseri, eitakaliryo lyabalanga ebyokulya ebyomutindo ogwʼangulu. Era ebyokulya ebiwalimanga niibyo okabaka ebiyalyanga. 
“Kaisi iwe Nafutaali waabbanga nʼeidembe okukola ekyotaka ooti kisolo wʼomu kigona ogubeeta bati kimaadu ataayuuka-obutaayuuki, era nʼabyala abaana ababoneka okusani. 
“Iwe Yusufu waabbanga kibyali ooti kikolo kyʼomuzabbibbu ekibala eino, era nga kiri kumpi nʼeiruba erikulumuka amaizi, era eibyaireryo lyabbanga ooti kikolo ekiri nʼamasaga agalandire ni gawoisya omugingi. 
Abalabebo bakulumbire nʼobukambwe, era ni bakulwanisya nʼebirwana byabwe nga babula kisa. 
Neye wagumiirye nakimo ekirwanakyo, nʼengalogyo ni gisuna amaani agazwa eeri oWabwezye oKibbumba wa Yaakobbo, oMulabiriri afaayo oku ntaama, era oMukuumi wa Isirairi. 
OKibbumba oyo oiteewo ogwasinza, akubbeerenge, era oyo oWabwezye Bwonabwona akuwenge enkabi egyo egizwa omwigulu, nʼenkabi egizwa ansi omwitakali, nʼenkabi egyʼokusuna eibyaire nʼebisolo. 
Oleke enkabi egyosuna okuzwa egiri oiteewo, gikirire nakimo enkabi egizwa omu nsozi, ensozisozi egibbaawo emirembe nʼemirembe. Era gikirire kimo nʼebintu ebisa ebizwa oku busozi obwabbairewo okuzwa eira. Kale Yusufu, nkusabira enkabi egyo obbenge nagyo. Ekyo kityo olwʼokubba niiwe ogubalitongola okuzwa omu bagandabo, ngʼomwekubbemberi owʼensikirano. 
“Kaisi iwe Bbenyamini waabbanga ooti musege ogukaavuula omuyiigo amakeezi, kaisi eigulo ni gumaliiriryawo ogusigaire.” 
Eikumi na babiri abo niibo abazeiza bʼebika eikumi na bibiri ebya Isirairi. Era ebyo niibyo ebibono oitewaabwe ebiyabalaamiirye nabuli moiza ngʼowebimusaaniire. 
Awo oYaakobbo nʼakalaatira abaanabe, nʼabakoba ati, “Ndi kumpi okufa mbe neeyimbirye oku bazeiza bange. Munteekanga aamo nabo omu mpuku eeri omwitakali eryabbaire eryʼEfulooni oMukiiti, 
e Makupera, e buzwaisana bwʼe Mamule, omu kyalo kyʼe Kanani. OIbbulaimu yagulire empuku eeyo nʼeitakali eryo okwEfulooni oMukiiti, okubba ekifo ekyʼokuliikangamu abafu. 
Era omu mpuku omwo niimwo omu bateekere amagumba ga Ibbulaimu nʼaga Saala omukaliwe. Era niimwo omu bateekere oIsaka nʼomukaliwe oLabbeeka, era niimwo omu nateekere omukali wange oLeeya. 
Eitakali nʼempuku erimu, babigulire ku Bakiiti.” 
Awo oYaakobbo oweyamalire okukalaatira abaanabe, nʼasetula ebigerebye nʼairawo oku buliribwe nʼagona, era nʼafa, atyo nʼabba yeeyimbirye oku bazeizabe. 
