OKuzwa.
15.
Awo oMusa nʼaBaisirairi ni bembera oMusengwa olwembo lunu bati, “Nayemberanga oMusengwa, olwʼokubba awanguliire nakimo ino abalabebe! Embalaasi nʼabagityamaku abidyakire omu nyanza. 
OMusengwa niiye ampa amaani era niiye olwembo lwange; niiye andamirye abalabe. Niiye oKibbumba wange, era nʼamuwuujanga. Niiye oKibbumba wa bbaabba era nʼamugulumalyanga. 
OMusengwa niiye omulwani wʼolutalo omuzira, eriinalye niiye oMusengwa. 
Adyakire omu nyanza ebigaali bya Falaawo nʼamajeege. Abaisirikale abakugu omu maje ga Falaawo oKibbumba abaitiire omu Nyanza eNtukuliki! 
Olwabi lubamirire, beinikiire nakimo omu lwabi ngʼeibbaale. 
“Oo Musengwa, okoleserye engaloyo endiiro eyʼamaani amabitiriri, era nʼotentena omulabewo. 
Omu buwangulibwo obwʼamaani oyinga abalabebo. Obusungubwo bumeigera, ni bubooca ni baya ooti bisubi. 
Ofuwire omwota ogwʼomu nindoyo oku nyanza, amaizi ni gakola ontuumo. Amaizi ni gawolomboga geekomeka ooti kitempe. Amaizi omu lwabi ni geekwata ekibbumba. 
“Omulabewo akobere ati, ‘Njaba kubasenjaaku mmbairyewo. Njaba okugabula ebyobusuni byabwe, neetwalire byonabyona ebintaka. Njaba okukuusayo empiima yange, era mbajigirice.’ 
Neye ofuwire omwotagwo, enyanza nʼebabbuuna. Beinikire ni bagoteramu ooti kyoma ekizito omu maizi agafuuja. 
“Oo Musengwa, omu bakibbumba naani aali ooti niiwe? Naani aali ooti niiwe; owʼekitiisya era omutukulye owentiisya ogubawuuja, era akola ebyewunyo? 
Wagoloire engaloyo endiiro, ekyalo ni kimira abalabe baiswe. 
“Omu kisaakyo, okubbembera abantu aboonunula. Omu maanigo obatuuca e gyobba omu kifookyo ekitukulye. 
Amawanga galiwulira era ni gatya, abʼomu Bufirisuuti entiisya nʼebakwata. 
Abakungu bʼEdomu baliwuninkirira, nʼabeekubbemberi bʼe Mowaabbu ensisi nʼebakwata; abatyami bʼomu Kanani ni babbalika olwʼentiisya; 
baliwaamu omwoyo, nʼentiisya nʼebagwaku olwʼobwezyebwo obwʼamaani. Ni babba nga tibeesagalya ooti mabbaale agali aawo, paka abantubo Musengwa owebakumba ni babitawo. Era paka abantubo aboonunwire, owebabitawo. 
Walibangirya nʼobateeka oku lusozi olulwo oku lulwo, ekifo iwe Musengwa ekiwalondere okubbangamu. EWeema eya Musengwa eyo, Musengwa iwe onanyere egiweeyombekeire. 
Musengwa wafuganga emirembe nʼemirembe.” 
ABaisirairi ni babita omu nyanza nga batambulira wakalu kwitakali. Neye ebigaali bya Falaawo aamo nʼamaje gʼoku mbalaasi, owebaingiire omu nyanza, oMusengwa nʼairyawo amaizi, ni gababbuunaku. 
Awo oMiryamu onaabbi, omwonyoko wʼAlooni, nʼakwata akagoma, abakali bonabona ni bamusengererya nga bakubba obugoma era nga babina. 
OMiryamu nʼayemba olwembo ati, “Mwembere oMusengwa, olwʼokubba awangwire. Adyakire omu nyanza embalaasi nʼamaje gaaku.” 
Awo oMusa nʼakubbembera aBaisirairi okuzwa oku Nyanza eNtukuliki, ni batuuka omwidungu lyʼe Suuli. Ni batambula enaku isatu omwidungu, nga tibabonaku maizi. 
Era ni batuuka omu kifo ekibeeta bati, Maala, ni batayezya okunywa amaizi gaayo, olwʼokubba gabbaire malulu. Ekifo ekyo kagira bakyeta Maala. 
Kale abantu ni beezuluguumira oMusa nga bakoba bati, “Twanywa niki?” 
OMusa ni yeegairira oMusengwa, era oMusengwa nʼamulaga ekisaale, oMusa nʼakimuma omu maizi ni gasuuka masa. E Mala niiyo oMusengwa e giyabaweereire aMateeka agebasengereryanga, era niiyo e giyabagezeseirye okubona ooba nga bamugonderanga. 
Era oKibbumba yakobere ati, “Owemwawulisisyanga eigono lyange nze oMusengwa iye oKibbumba waanywe nʼokwekeenenya, ni mukola ebituuce omumaiso gange, era owemwakwatanga aMateeka gange, ni mugonderanga nʼebiragiro byange byonabyona, tinalibateekaku endwaire eginateekere oku Bamisiri. Ekyo kityo olwʼokubba Ninze oMusengwa abalamya inywe endwaire.” 
Awo ni batuuka omwErimu, awabbaire ensulo gyʼamaizi eikumi na ibiri, nʼebikolo byʼensansa 70, ni bakomeka aawo eweema gyabwe okumpi nʼensulo egyo. 
