ENgero.
30.
Binu niibyo ebibono byʼAguli, omutaane wa Yake; obukwenda obuyawaire niibwo bunu: Yabuwaire oItiyeeri, era oItiyeeri nʼoBbukali. 
“Mazima ninze akirirayo nakimo obusirusiru omu bantu era mbulamu akabuntu. 
Tinjegangaku amalabuki, waire okumanya oKibbumba oyo oMutukulye. 
Naani eyaabireku omwigulu, era nʼaika ansi? Naani eyabbuuniireku empewo omu ngaloye? Naani eyasibiireku amaizi omu kizwalokye? Naani eyateekerewo ensalo eyʼekyalo? Eriinalye niiye onaani, nʼeriina lyʼomutaane niiye onaani? Aale onkobere owoobba omaite.” 
“Nabuli kibono kya Kibbumba kyʼamazima; niiye engabo yʼabo abairukira egyali okusuna obukuumi. 
Oku bibonobye, tiwayongerangaku ebibyo, kaisi tiyakunenya nʼakakasa ngʼobwoli mubbeyi.” 
“Oo Kibbumba nkusaba ebintu bibiri, tiwabinjima nga nkaali okufa. 
Tiwaganya nimba nʼokalebule nʼokubbeyanga; tiwampanga obudoobi, waire obusuni, neye ongabirirenge ebyokulya ebineetaaga. 
Nga tikiikyo, amo-so nimba na bibitiriri ino ni nakwegaana ni nkoba nti, ‘OMusengwa-so niiye onaani?’ Ooba ni mba mudoobi ni ntuuka nʼokwibba, ni nswaza eriinalyo Kibbumba wange.” 
“Tiwatumulanga ebyakalebule oku muweererya eeri omusengwawe, amo-so nʼakulaama, ni kikukwata.” 
“Waliwo abatumula ebisongolye oku baitewaabwe, era nga tibasabira abamawaabwe enkabi; 
waliwo abeebona nga balongoole, neye nga tibabatukulyanga okuzwa omu bucaafu bwʼebibbibibbi byabwe; 
waliwo abo abeebona bonkani, era ni baseega bati niibo bonkani abaliwo; 
waliwo abo abali nʼamaino amoogi ooti mpiima, nʼensaya gyabwe giri ooti girimu bwambe, okumalawo abadoobi oku kyalo, era okumalawo abadamba omu bantu.” 
“Omunasa guli nʼabaala baagwo babiri, baceera bati, ‘Ompe! Ompe!’ “Waliwo ebintu bisatu ebitaikuta enaku gyonagyona,” dala biri bina ebitamatira, 
ebyo niibyo e magombe, omukali omugumba, ekyalo ekikalu ekikandiire amaizi, nʼomusyo, igwo etigukoba guti, “Kimala.” 
“Amaiso gʼoyo anyooma oiteeye, era oyo agaana okuwulira omaaye, ebinankololo byʼomu kiinamo byaligatoolamu, era ensega ni gigalya.” 
“Ebintu bisatu ebyankayire okutegeera, dala biri bina ebintamaite: 
Enzira ya kokomi omwibbanga, enzira ya mpiri okwibbaale, enzira yʼeryato oku nyanza, nʼengeri omusaiza nʼomukali egibatuuka omu mukago!” 
“Enu niiyo enkola yʼomukali omulendi: Amala okwenda ni yeenaguca, kaisi nʼakoba ati, ‘Mpaawo kibbikibbi ekinkolereku.’ ” 
“Waliwo ebintu bisatu ebitukutya ekyalo, biri bina ebikitayezya okugumira, 
omugalama owaasuuka kabaka, nʼomusirusiru owaabba nʼebyokulya ebingi; 
omukali eyadibire owaasuna obufumbo, nʼomugalama omukali okusikira omusengwawe omukali.” 
“Oku kyalo kuliku ebintu bina ebityayi, neye biri na malabuki mangi ino: 
Enkababe giri nʼamaani matono, neye gyebisira ebyokulya okweisana. 
Enapowo gyona tigyamaani, neye gyeyombekera ekisito kyabwe omu mabbaale. 
Enzige gibula okabaka, neye gikumbira aamo mu bibbula. 
Onankibbobbo oyezya okumukwata nʼengalo; neye abba paka nʼomu mbiri gyʼabakabaka. 
“Waliwo ebintu bisatu ebikumba nʼosiima, dala biri bina ebitambulira omu lusimbo: 
Ompologoma akirira nakimo amaani omu bisolo, mpaawo gondi ogwatya; 
onkoko ompanguzi, nʼombuli ompanya, nʼokabaka ali nʼamajeege nga gamweruguuliriirye. 
“Owoobbanga okolere ekyʼobusirusiru ni weekudumbalya, ooba nʼoseega okukola ekibbikibbi, osirikanga nʼoseega; 
olwʼokubba okusunda amata ngʼowekuleeta amakita, nʼokumigirirya enindo ngʼowekuleeta omusaaye, kale kityo nʼokutanula obusungu, niiye ewekuleeta enyombo.” 
