ENtandiika.
46.
Awo oYaakobbo eriina erindi bati, Isirairi nʼasimbuka, era nʼayaba nʼebintubye byonabyona ebiyabbaire nabyo. Oweyatuukire e Bberusebba nʼawaayo esadaaka eeri oKibbumba wa iteeye oIsaka. 
Era oKibbumba nʼatumula nʼoYaakobbo obwire omu kirooto, nʼamweta ati, “Yaakobbo, Yaakobbo!” Nʼayetuka ati, “Waitu!” 
OKibbumba nʼamukoba ati, “Ninze oKibbumba, oKibbumba wa iteewo. Tiwaatya okwaba e Misiri, olwʼokubba eeyo nalikuwa abaizukulu bangi ino ni babba igwanga erinene eryʼamaani. 
Naserengeta ni njaba na iwe e Misiri, era naliirya eibyaireryo omu kyalo kinu. Owewalifa, oYusufu niiye eyalikugolola.” 
Awo oKibbumba oweyamalire okutumula nʼoYaakobbo, oYaakobbo nʼasimbuka okuzwa e Bberusebba, era abataane ni bamuteeka iye nʼabaana baabwe nʼabakali baabwe, omu bigaali oFalaawo ebiyabbaire aweereirye okubatwaliramu. 
Kale oYaakobbo ni basimbuka nʼebisolo byabwe, nʼebintu byabwe byonabyona ebibasuniire omu kyalo kyʼe Kanani, ni baaba omu Misiri. OYaakobbo yaabire nʼeibyairerye lyonalyona, 
ekikoba kiti, abataanebe, nʼabaizukulube abaisuka, nʼabaala nʼabaizukulu bʼabaalabe. 
Ganu niigo amaliina gʼaBaisirairi, ekikoba kiti, oYaakobbo nʼeibyairerye abaabire omu kyalo kyʼe Misiri: OLubbeeni omutaane wa Yaakobbo omubere. 
Nʼabataane ba Lubbeeni banu: OKanoki, nʼoPalu, nʼoKezirooni nʼoKalumi. 
Nʼomutaane wa Yaakobbo ogondi bati, Simyoni, nʼabataane ba Simyoni banu: OYemweri, nʼoYamini, nʼOkaadi nʼoYakini, nʼoZokali, nʼoSyawulo omwana oguyabyaire nʼomukali oMukanani. 
Nʼomutaane wa Yaakobbo ogondi bati, Leevi, nʼabataane ba Leevi banu: OGerusoni, nʼoKokasi, nʼoMerali. 
Nʼomutaane wa Yaakobbo ogondi bati, Yuda, nʼabataane ba Yuda banu: Eri, nʼOnani, nʼoSeera, nʼoPereezi, nʼoZeera. Neye Eri, nʼOnani babbaire bamalire okufeera omu kyalo kyʼe Kanani. Era nʼabataane ba Pereezi banu bona baabire e Misiri: OKezirooni nʼoKamuli. 
Nʼomutaane wa Yaakobbo ogondi bati, Isakaali, nʼabataane ba Isakaali banu: OTola, nʼoPuva, nʼoYasabbu, nʼoSimulooni. 
Nʼomutaane wa Yaakobbo ogondi bati, Zebbulooni, nʼabataane ba Zebbulooni banu: OSeredi, nʼEroni, nʼoYaleeri. 
Eryo niiryo eibyaire oLeeya eriyasunire nʼoYaakobbo omu Padanalaamu. Era oYaakobbo nʼoLeeya babbaire nʼomwala ogubeeta Dina. Eibyaire lyonalyona erya Yaakobbo nʼoLeeya eryazwire omu Padanalaamu babbaire abantu 33. 
Era mwabo abaabire e Misiri mwabbairemu nʼomutaane wa Yaakobbo ogondi bati, Gaadi, nʼabataane ba Gaadi banu: OZifiyooni, nʼoKaagi, nʼoSuni, nʼEzubbooni, nʼEri, nʼAlodi, nʼAleri. 
Nʼomutaane wa Yaakobbo ogondi bati, Aseri, nʼabataane bʼAseri banu: OImuna, nʼoIsuva, nʼoIsuvi, nʼoBberiya, nʼomwonyoko waabwe oSeera. Nʼabataane ba Bberiya banu: OKebberi, nʼoMalukiyeeri. 
Eryo lyabbaire niiryo eibyaire lya Yaakobbo nʼomukaliwe oZirupa omugalama oLaabbaani oguyawaire oLeeya omwalawe. Eibyaire eryo babbaire abantu ikumi na mukaaga. 
Era abaabire e Misiri mwabbairemu nʼabaisuka ababiri oLaakeeri abeyabyaire nʼoibaaye oYaakobbo nga niibo banu: OYusufu nʼoBbenyamini. 
OYusufu nʼAsanansi omwala wa Potifera okabona wʼOni, nga bali omu Misiri babyaire abaana abaisuka babiri, oManase nʼEfulaimu. 
Nʼabataane ba Bbenyamini banu bona baabire e Misiri: OBbera, nʼoBbekeri, nʼAsubbeeri, nʼoGera, nʼoNamani, nʼEki, nʼoLosi, nʼoMupimu, nʼoKupimu, nʼAludi. 
Eryo niiryo eibyaire lya Yaakobbo nʼomukaliwe oLaakeeri. Era eibyaire eryo babbaire bonabona abantu ikumi na bana. 
Abaabire e Misiri era mwabbairemu nʼomutaane wa Yaakobbo ogondi bati, Daani, nʼomutaane wa Daani bati, Kusimu. 
Nʼomutaane wa Yaakobbo ogondi bati, Nafutaali, nʼabataane ba Nafutaali banu: OYakuzeeri, nʼoGuuni, nʼoYezeri, nʼoSiremu. 
Eryo niiryo eibyaire lya Yaakobbo nʼoBbirika, omugalama oLaabbaani oguyawaire oLaakeeri omwalawe. Eibyaire eryo babbaire bonabona abantu musanvu. 
Eibyaire lya Yaakobbo lyonalyona eryabire omu Misiri, babbaire abantu 66, nga tobaliireku abakali ba bataanebe. 
Obwoyimbya abataane ba Yusufu ababiri abeyabyariire omu Misiri, oku bantu bonabona abʼomu kisito kya Yaakobbo abaabire omu Misiri babba 70. 
Atyanu oYaakobbo nʼatuma oYuda okwekeerera okwaba eeri oYusufu amusabe abasangaane e Goseni. Era oYaakobbo ni batuuka omu kitundu ekyʼe Goseni. 
Awo oYusufu nʼategeka ekigaalikye, nʼayaba e Goseni okusangaana oYaakobbo oiteeye. Oweyamusangaine, nʼagwa oiteeye omu kifubba, era nʼakulumuca amaliga okumala ekiseera kiwanvu olwʼeisangaalo. 
Kaisi oYaakobbo nʼakoba oYusufu ati, “Atyanu nʼowenfa, kasita nkuboineku ni mmanya nti okaali oliwo mwomi.” 
Awo oYusufu nʼakoba abagandabe nʼabantu abʼomu kisito kya iteeye ati, “Nteekwa okwaba nkobere oFalaawo nti abaganda bange nʼabantu bonabona abʼomu kisito kya bbaabba, ababbaire batyama omu kyalo kyʼe Kanani, baizire kutyama kumpi na nze. 
Njaba okumukobera nti muli baliisya, era muliisya byayo, era nti mwizire nʼebiraalo byʼentaama gyanywe, nʼembuli gyanywe, nʼente gyanywe, nʼebintu byanywe byonabyona ebimuli nabyo. 
OFalaawo oweyabeeta nʼababuulya ati, ‘Mukola mulimoki?’ 
Mwamwiramu muti, ‘Iswe, tubbaire baliisya okuzwa omu butobuto bwaiswe nʼokutuuca atyanu, ngʼabazeiza baiswe owebabbaire.’ Owemwamwiramu mutyo, mwezya okutyama omu kitundu ekyʼe Goseni. OYusufu yakobere atyo olwʼokubba aBamisiri babbaire bazuzuula okutyama aamo nʼabaliisya.” 
